CELEX: 32008D0029(01)
Language: el
Date: 2008-12-18 00:00:00
Title: 2009/5/ΕΚ: Απόφαση της Ευρωπαϊκής Κεντρικής Τράπεζας, της 18ης Δεκεμβρίου 2008 , σχετικά με την αναβολή της έναρξης λειτουργίας του συστήματος της εκ περιτροπής άσκησης δικαιώματος ψήφου εντός του διοικητικού συμβουλίου της Ευρωπαϊκής Κεντρικής Τράπεζας (ΕΚΤ/2008/29)

7.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 3/4
            
         
      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   
   της 18ης Δεκεμβρίου 2008
   σχετικά με την αναβολή της έναρξης λειτουργίας του συστήματος της εκ περιτροπής άσκησης δικαιώματος ψήφου εντός του διοικητικού συμβουλίου της Ευρωπαϊκής Κεντρικής Τράπεζας
   (ΕΚΤ/2008/29)
   (2009/5/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (στο εξής το «καταστατικό ΕΣΚΤ»), και ιδίως το άρθρο 10.2,
   Εκτιμώντας τα ακόλουθα:
   
               (1)
            
            
               H απόφαση 2008/608/ΕΚ του Συμβουλίου, της 8ης Ιουλίου 2008, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από τη Σλοβακία από την 1η Ιανουαρίου 2009 (1) προβλέπει ότι η Σλοβακία πληροί τις αναγκαίες προϋποθέσεις για την υιοθέτηση του ευρώ και ότι η παρέκκλιση υπέρ της Σλοβακίας, που αναφέρεται στο άρθρο 4 της πράξης προσχώρησης (2), καταργείται με ισχύ από 1ης Ιανουαρίου 2009.
            
         
               (2)
            
            
               Με την υιοθέτηση του ευρώ από τη Σλοβακία ο αριθμός των μελών του διοικητικού συμβουλίου της Ευρωπαϊκής Κεντρικής Τράπεζας θα υπερβεί τα 21. Σύμφωνα με τα οριζόμενα στο άρθρο 10.2 του καταστατικού ΕΣΚΤ, από την ημερομηνία που ο αριθμός των μελών του διοικητικού συμβουλίου υπερβαίνει τα 21, κάθε μέλος της εκτελεστικής επιτροπής έχει μία ψήφο, ο δε αριθμός των διοικητών με δικαίωμα ψήφου ανέχεται σε 15. Περαιτέρω, το ίδιο άρθρο καθορίζει τους κανόνες λειτουργίας του συστήματος της εκ περιτροπής άσκησης δικαιώματος ψήφου. Σύμφωνα με την έκτη περίπτωση του άρθρου 10.2, το διοικητικό συμβούλιο, αποφασίζοντας με πλειοψηφία των δύο τρίτων του συνόλου των μελών του, ήτοι των μελών με και χωρίς δικαίωμα ψήφου, δύναται να αναβάλλει την έναρξη λειτουργίας του συστήματος της εκ περιτροπής άσκησης δικαιώματος ψήφου έως ότου ο αριθμός των διοικητών υπερβεί τους 18.
            
         
               (3)
            
            
               Η αιτιολογική σκέψη 6 της σύστασης ΕΚΤ/2003/1, της 3ης Φεβρουαρίου 2003, για απόφαση του Συμβουλίου περί τροποποίησης του άρθρου 10.2 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (3) και η αιτιολογική σκέψη 6 της απόφασης 2003/223/ΕΚ του Συμβουλίου, συνερχομένου σε επίπεδο αρχηγών κρατών ή κυβερνήσεων, της 21ης Μαρτίου 2003 περί τροποποιήσεως του άρθρου 10.2 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (4) αναφέρουν τη δυνατότητα λήψης απόφασης περί αναβολής της έναρξης λειτουργίας του συστήματος της εκ περιτροπής άσκησης δικαιώματος ψήφου, προκειμένου να αποφευχθεί το ενδεχόμενο, διοικητές οποιασδήποτε ομάδας να απολαύουν δικαιώματος ψήφου με συχνότητα 100 %. Η θέση σε λειτουργία του συστήματος της εκ περιτροπής άσκησης δικαιώματος ψήφου όταν ο αριθμός των διοικητών υπερβαίνει τους 15 θα απαιτούσε τη θέσπιση έκτακτων ρυθμίσεων, ούτως ώστε να διασφαλίζεται ότι οι διοικητές της πρώτης ομάδας δεν θα απολαύουν δικαιώματος ψήφου με συχνότητα μικρότερη σε σχέση με τη δεύτερη ομάδα. Μία δυνατότητα που θα διασφάλιζε την εκπλήρωση του ανωτέρω όρου θα μπορούσε να συνίσταται στη διάθεση πέντε δικαιωμάτων ψήφου στην πρώτη ομάδα. Εντούτοις, αυτό θα είχε ως αποτέλεσμα τα μέλη της πρώτης ομάδας να απολαύουν δικαιώματος ψήφου με συχνότητα 100 % και, ως εκ τούτου, θα αντέβαινε στη σκοπούμενη συμμετοχή όλων των διοικητών στο σύστημα της εκ περιτροπής άσκησης δικαιώματος ψήφου. Εναλλακτικές ρυθμίσεις προς αποφυγή της διάθεσης δικαιώματος ψήφου με συχνότητα 100 % στην πρώτη ομάδα θα επιβάρυναν ουσιωδώς το σύστημα της εκ περιτροπής άσκησης του δικαιώματος ψήφου από άποψη πολυπλοκότητας.
            
         
               (4)
            
            
               Κατόπιν ενδελεχούς διαβούλευσης το διοικητικό συμβούλιο συμπέρανε ότι τα οφέλη από την αναβολή της εφαρμογής του συστήματος της εκ περιτροπής άσκησης δικαιώματος ψήφου έως ότου ο αριθμός των διοικητών υπερβεί τους 18 υπερτερούν εκείνων που απορρέουν από την εφαρμογή του συστήματος όταν ο αριθμός των διοικητών υπερβαίνει τους 15, κατ’ αυτόν δε τον τρόπο αποφεύγεται η εισαγωγή επιπρόσθετων στοιχείων πολυπλοκότητας στο μεταβατικό σύστημα της εκ περιτροπής άσκησης δικαιώματος ψήφου με τη συμμετοχή δυο ομάδων. Ως εκ τούτου, ενδείκνυται η αναβολή της έναρξης λειτουργίας του συστήματος της εκ περιτροπής άσκησης δικαιώματος ψήφου έως ότου ο αριθμός των διοικητών υπερβεί τους 18,
            
         ΑΠΟΦΑΣΙΖΕΙ:
   Άρθρο 1
   Η έναρξη λειτουργίας του συστήματος της εκ περιτροπής άσκησης του δικαιώματος ψήφου που προβλέπεται στο άρθρο 10.2 του καταστατικού ΕΣΚΤ αναβάλλεται έως την ημερομηνία κατά την οποία ο αριθμός των διοικητών εντός του διοικητικού συμβουλίου της ΕΚΤ θα υπερβεί τους 18.
   Άρθρο 2
   Η παρούσα απόφαση αρχίζει να ισχύει την 1η Ιανουαρίου 2009.
   
      Φρανκφούρτη, 18 Δεκεμβρίου 2008.
      
         
            Ο Πρόεδρος της ΕΚΤ
         
         Jean-Claude TRICHET
         
      
   
   
      (1)  ΕΕ L 195 της 24.7.2008, σ. 24.
   
      (2)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (ΕΕ L 236 της 23.9.2003, σ. 33).
   
      (3)  ΕΕ C 29 της 7.2.2003, σ. 6.
   
      (4)  ΕΕ L 83 της 1.4.2003, σ. 66.